‘Samelewing moet veilig gehou word van mense soos hy’Argieffoto Nkosinathi Mthembu is skuldig bevind op vyf aanklagte van verkragting, nege van huisroof, 10 van roof met verswarende omstandighede, drie van seksuele aanranding en twee van aanranding met die doel om ernstig te beseer. Hy is tot vyf keer lewenslange tronkstraf gevonnis sowel as ŉ bykomende 103 jaar tronkstraf. Mthembu se skrikbewind het in 2013 in Tongaat begin nadat hy op parool vrygelaat is ná hy skuldig bevind is aan diefstal. Die hof het gehoor Mthembu het by huise ingebreek, gewapen met ŉ mes. Hy het dan kos en ander waardevolle items gesteel voordat hy sy slagoffers verkrag het. Mthembu het hoofsaaklik huishulpe geteiken wat tydens die dag alleen tuis was. Een vrou is verkrag en met ŉ mes gesteek in die teenwoordigheid van haar kind. Nog ŉ vrou moes vir hom kos maak nadat hy haar verkrag het. Regter Gregory Kruger het tydens vonnisoplegging gesê Mthembu het die huisbrake noukeurig beplan. “Die samelewing moet veilig gehou word van mense soos Mthembu sodat hulle nie vertroue in die staat verloor en die reg in eie hande neem nie.” Mthembu, wat onskuldig gepleit het op die aanklagte teen hom, het geen emosie getoon tydens vonnisoplegging nie.